Imperator: Rome on seuraava suurstrategiapeli Europa Universalis- ja Crusader Kings -kehittäjä Paradox Development Studiolta. Ensi vuonna pc:llä lähdetään hallinnoimaan antiikin ajassa Paradoxin tähän asti yksityiskohtaisimmalla kartalla, jonka kerrotaan yltävän Herakleen pylväistä Intian kaukaisimpiin osiin asti.

Hallittavaksi Imperator: Rome antaa niin tasavaltoja, monarkioita kuin heimoja, joiden hyvinvointi ei ole kiinni vain niiden suhteesta muun maailman kulttuureihin ja uskontoihin, vaan myös yksittäisillä johtohahmoilla ja monipuolisilla väestöillä näppinsä mukana sopassa. Tasapainoa maailmassa hallitaan tietysti niin sotimisen, kaupankäynnin kuin rakentelun kaltaisilla toimilla.

Imperator: Romen Steam-sivun kautta julki on saatu jo muutamia ensimmäisiä ruutukaappauksia. Oheinen traileri tyytyy vielä vasta fiilistelemään.

Lähde: Paradox Interactive